L-abbozz tal-baġit 2011 b’ammont ta’ EUR 171 miljun, appoġġat mill-Kummissjoni, ġie adottat mis-CSEE f’April 2010. Madankollu, l-approvazzjoni ta’ dan l-ammont mis-CSEE kienet kundizzjonata mit-twaqqif ta’ miżuri ta’ ekonomija bħar-reviżjoni tat-tabella ta’ salarji tal-persunal sekondat tal-EE, ir-riorganizzazzjoni tal-korsijiet u l-għażliet, il-kjarifika tal-użu ta’ fondi għall-istudenti SEN ("special educational needs"). Il-Kummissjoni inkludiet dan l-ammont ta’ EUR 171 miljun fl-abbozz tal-baġit mogħti lill-awtorità baġitarja (il-Kunsill u l-Parlament Ewropew).

4.1.Il-ftuħ tas-sistema - l-iskejjel akkreditati

Il-ftuħ tas-sistema tal-EE għas-sistemi nazzjonali hija waħda mill-aspetti prinċipali tar-riforma adottata mis-CS tal-EE f'April 2009 fi Stokkolma. Dan il-ftuħ jikkonsisti mill-akkreditazzjoni tal-iskejjel nazzjonali sabiex ikunu jistgħu joffru tagħlim Ewropew u jwasslu għall-baċċellerat Ewropew. Dawn l-EE imsejħa tat-tip II (EET2) jippermettu li t-tfal tal-personal tal-UE jmorru skola abbażi ta’ siti tal-UE fejn ma hemmx EE. Dawn l-iskejjel akkreditati ffinanzjati fil-qasam tas-sistema nazzjonali jistgħu jirċievu kontribuzzjoni finanzjarja tal-baġit tal-UE prorata għall-għadd ta’ tfal tal-persunal tal-Unjoni li għandhom it-tfal imorru l-iskola. Fit-8/12/2010, il-Kummissjoni adottat deċiżjoni dwar l-għotja tal-kontribuzzjoni tal-UE.

It-talba ta’ akkreditazzjoni ta’ stabbiliment skolastiku ssir abbażi ta’ inizjattiva tal-Istati Membri. Il-proċedura ta’ akkreditazzjoni twassal għall-firma ta’ konvenzjoni bejn ir-rappreżentat legali tal-istabbiliment u s-Segretarjat Ġenerali tal-EE li jirrappreżenta lill-Kunsill superjuri tal-EE.

Mis-sitt skejjel nazzjonali approvati mis-CSEE, ħamsa minnhom iffirmaw ftehim ta' kontribuzzjoni fl-2011 u rċevew l-ewwel trasferiment tal-Kummissjoni għas-snin skolatiċi 2009/2010, 2010/2011, u 2011/2012. L-ammont tal-kontribuzzjoni tal-UE għal dawn it-tliet snin skolastiċi huwa ta’ EUR 7 419 967.

Is-sitt skejjel akkreditati huma: "Scuola per l’Europa" f’Parma (l-Italja), li tinsab qrib l-Aġenzija EFSA (Awtorità Ewropea dwar is-Sigurtà fl-Ikel); is-"Centre for European Schooling" f’Dunshaughlin (l-Irlanda), li jinsaq qrib l-Uffiċċju Alimentari u Veterinarju tal-Kummissjoni ; l-"iSchool of European Education" f’Héraklion (il-Greċja), li tinsab qrib l-Aġenzija ENISA (Aġenzija Ewropea dwar is-Sigurtà tan-Networks u l-Informazzjoni) ; il-"European Schooling" f’Helsinki (il-Finlandja), li tinsab qrib l-Aġenzija ECHA (Aġenzija Ewropea għas-Sustanzi Kimiċi) l-Iskola Ewropea ta’ Strasburgu" (Franza), li tinsab qrib l-istituzzjonijiet Ewropej (il-Parlament Ewropew u l-Medjatur); u fl-aħħar l-Iskola Internazzjonali Provence-Alpes-Côte d’Azur" f’Manosque (Franza), li tinsab qrib iċ-Ċentru tar-Riċerka ITER f'Cadarache.

Tliet skejjel oħra huma fil-proċess ta’ approvazzjoni : l-iskola tat-tagħlim Ewropew ta’ La Haye (il-Pajjiżi l-Baxxi), li l-ftuħ tagħha huwa previt f’Awwissu 2012 ; Tallinn European Schooling (l-Estonja) ; il-“European School of Copenhagen" (id-Danimarka).

Barra minn hekk, il-ftuħ ta’ sistema li tippermetti wkoll, fil-qafas ta’ proġett pilota, li tagħti approvazzjoni għal stabbilimenti skolastiċi li t-tfal tal-persunal tal-UE ma jattendux skola, iżda jsegwu l-korsijiet Ewropej u għal dan il-għan isiru EE imsejħa tat-tip III. Il-Ġermanja ppreżentat dossier għal stabbiliment skolastiku li se jiftaħ f'Settembru 2012 f’Bad Vilbel.

4.2.Reviżjoni tal-iskala ta’ rimunerazzjonijiet tal-għalliema sekondati/inkarigati mill-korsijiet

L-istatut tal-persunal sekondat għall-EE jsegwi ċertu parallelliżmu ma' dak tal-persunal tal-istituzzjonijiet Ewropej. Wara r-riforma tal-istatut tal-persunal tal-UE fl-2004, u b'mod partikolari r-reviżjoni tat-tabella ta' salarji bażiċi, dik tal-persunal sekondat quddiem l-EE għaldaqstant ma ġietx adattata. Is-CS tal-EE għaldaqstant adottat reviżjoni tat-tabella tas-salarji f’Diċembru 2010 biex tkun konformi ma’ dik tal-Istatut tal-UE.

Dawn id-dispożizzjonijiet il-ġodda japplikaw għal persuni li daħlu fis-sistema tal-Iskejjel Ewropej mill-1/09/2011. L-istatut tal-persunal sekondat quddiem l-Iskejjel Ewropej ġie emendat konsegwenza ta’ dan.

4.3.Popolazzjoni eċċessiva / infrastrutturi

Iż-żieda kostanti tat-talbiet ta’ reġistrazzjoni tal-istudenti tal-kategorija 1 ġabet magħha spazji addizzjonali. Ċerti EE huma kkonfrontati minn sitwazzjoni gravi ta’ popolazzjoni eċċessiva li ġġib magħha diffikultajiet prattiċi ta’ kuljum. Dan huwa l-każ, b’mod partikolari tal-iskejjel ta’ Brussell, il-Lussemburgu, Frankfurt u Varese.

Filwaqt li wieħed iqis iż-żieda fl-għadd ta’ tfal tal-persunal tal-UE u l-evoluzzjoni prevedibbli tal-għadd ta’ studenti fis-snin li ġejjin, is-CS tal-EE ddeċieda f’April 2010 li jitlob lill-Awtoritajiet Belġjani biex jipproponu sit għall-ħames EE fi Brussell. L-istima taċ-ċifri turi li minkejja l-ftuħ ta’ Laeken f’Settembru 2012, hija meħtieġa l-ħames EE fi Brussell mill-2015.

Is-Segretarjat Ġenerali tal-EE bagħat ittri bosta drabi lill-awtoritajiet Belġjani fl-2011 fejn talab li jipproponu siti adattati għall-ħames EE fi Brussell. Matul is-sena 2011, il-Kummissjoni insistit quddiem l-awtoritajiet Belġjani sabiex jibdew in-negozjati għall-post tal-ħames EE u sabiex il-post ikun viċin iż-żoni prinċipali tad-djar tal-persunal u tal-uffiċini tal-persunal tal-istituzzjonijiet Ewropej. Mal-ħatra tal-Prim Ministru Belġjan Elio Di Rupo f’Diċmebru 2011, il-Viċi President Šefčovič bagħtlu ittra fejn talbu b’mod partikolari biex jibda n-negozjati bil-għan li jipproponi siti għall-ħames EE. Saru kuntatti bilaterali mal-awtoritajiet Belġjani, wara t-tieni ittra tal-Viċi President lill-Prim Ministru, iżda ma waslet l-ebda tweġiba uffiċjali li tindika proposta.

L-EE tal-Lussemburgu II, fejn il-kapaċità se tkun ta’ 3000 student, se tiċċaqlaq għas-sit permanenti ta' Bertrange/Mamer għas-sena skolastika 2012. Il-ftuħ ta’ din l-iskola kbira bit-tagħmir modern se jtejjeb konsiderevolment il-ħajja ta' kuljum tal-popolazzjoni skolari kollha li sa issa kienet tinsab f'sit wieħed biss.

L-EE ta’ Brussell IV, li se tkun tista’ tilqa’ fiha madwar 2800 student, se tiċċaqlaq ukoll għal sit tagħha permanenti ta’ Laeken f'Settembru 2012. Ix-xogħlijiet ta’ rinnovazzjoni u ta’ bini fuq is-sit, li jirrappreżentaw proġett arkitettoniku konsiderevoli, mexjin skont il-pjan previst.

L-istudenti tal-EE ta’ Brussell IV li bħalissa qegħdin temporanjament f’Berkendael se jiġu trasferiti għal Laeken fis-sena skolastika 2012. L-iskola qed tagħmel sforzi kbar, fl-aspetti prattiċi kif ukoll fl-involviment tal-istudenti, sabiex din il-bidla taħdem fl-aħjar kundizzjonijiet possibbli.

4.4.Il-qsim tal-ispejjeż bejn l-Istati Membri

Fl-2011, b’ammont ta’ EUR 164 miljun, il-kontribuzzjoni finanzjarja tal-UE għas-sistema tal-EE rrappreżentat kważi 60 % tal-baġit totali.

Il-kontribuzzjoni tal-UE hija sussidju ta' bilanċ u jiddependi mill-ammont tal-kontribuzzjoni tal-Istati Membri fir-rigward tal-għalliema sekondati li jkomplu jirċievu s-salarju nazzjonali tagħhom. Wara xi snin, l-għadd ta’ karigi ta’ għalliema sekondati mhux okkupati mill-Istati Memrbi żdied, u konsegwenza ta’ dan kien hemm żieda fil-kontribuzzjoni finanzjarja tal-UE. Il-Viċi President Šefčovič intervjena fil-Kunsill tal-Ministri inkarigati mill-edukazzjoni u indirizza ittra lill-Istati Membri f'Settembru 2011 biex ifakkarhom sabiex jonoraw l-obbligi tagħhom għal dan il-għan.